I 2008 indfører regeringen nemlig en såkaldt taxameterordning. Den betyder, at Gymnasierne fremover vil modtage en pose penge pr. elev. Tidligere har skolen fået et samlet beløb. - Det er jeg rigtig glad for. Det her er meget mere fair, mener Søren Hindsholm, rektor på Nørresundby Gymnasium. Så positiv er rektor på Brønderslev Gymnasium, Egon Jensen ikke. Hans skole skal fremover nemlig spare. - Det er klart, at vi nu skal til at kigge på hvordan vi bruger vores penge, siger han til TV2 Nord. I fremtiden vil de nordjyske gymnasier modtage cirka 70.000 kroner pr. elev pr. år. Det betyder at Nørresundby og Aalborghus Gymnasier får omkring 7.000 kroner mere pr elev. Gymnasierne i Thisted, Morsø, Fjerritslev, Brønderslev og Vesthimmerland får 10.000 kroner mindre end tidligere. For resten af de nordjyske gymnasier vil situationen være status quo. Danske Gymnasieelevers Sammenslutning har fra starten været imod den nye ordning, men har accepteret taxametersystemet. Men den nordjyske formand i interesseorganisation, Ida Hjermitslev, er alligevel bange for, at der vil komme en skævvridning. - Specielt de små gymnasier i yderkantsområderne kan blive hårdt ramt. Der vil eleverne opleve gamle undervisningsmaterialer og høje klassekvotienter, frygter hun. Den bekymring deler Egon Jensen nu ikke. - Jeg er fortrøstningsfuld, vi skal nok komme igennem, siger han.

Referat:
Fra næste år ændres tilskuddet til de nordjyske gymnasier. Og det giver både vindere og tabere.